Dôvodová správa
1. Všeobecná časť
Zákon č. 607/2003 Z. z. o  Štátnom fonde rozvoja bývania v znení neskorších predpisov(ďalej len „zákon“) vytvoril podmienky na poskytovanie štátnej podpory pre rozširovanie a zveľaďovanie bytového fondu. Zákon upravuje základné účely podpory, pre ktoré zákon určuje len rámce pre výšku podpory v jednotlivých druhoch. V súlade s § 16 ods. 1 zákona je vláda SR splnomocnená svojím nariadením upraviť podrobnosti o druhu a výške podpory. 
K podrobnostiam poskytovanej podpory patrí určenie úrokovej sadzby pre jednotlivé účely podpory. 
Vláda Slovenskej republiky v rámci schvaľovania návrhu štátneho rozpočtu na roky 2006-2008 prijala rozhodnutie podporiť realizovanie opatrení, ktoré by smerovali k zníženiu spotreby energií domácností vynakladaných na vykurovanie. Dosiahnutie stanoveného cieľa je možné realizovať zateplením budov na bývanie s vyregulovaním vykurovacej sústavy. Náklady na realizáciu týchto prác predstavujú cca 2 000 Sk na m2 podlahovej plochy bytu, čo pri priemernom byte 65 m2 podlahovej plochy bytu predstavuje 130 000 Sk na byt. 
V roku 2005 bolo z prostriedkov Štátneho fondu rozvoja bývania pre účel obnova bytovej budovy upokojených 48 žiadostí s priznaním podpory vo výške 250 mil. Sk, čím sa podporilo zateplenie 1 724 bytov. Priemerná podpora na byt predstavovala 145 tis. Sk. Všetky tieto žiadosti smerovali do tepelnej ochrany rodinných domov alebo bytových domov. 
Na základe spracovanej analýzy možností využitia finančných prostriedkov vyčlenených v štátnom rozpočte na riešenie zníženia spotreby energií budov na bývanie a z hľadiska personálneho, finančného a časového faktoru, bolo ako najvhodnejšie riešenie navrhnuté poskytovanie úverov s nízkou úrokovou sadzbou prostredníctvom Štátneho fondu rozvoja bývania.
Takéto riešenie zaistí najefektívnejšie a administratívne realizovateľné využitie vyčlenených finančných prostriedkov. Vzhľadom na uvedené sa navrhuje presunúť finančné prostriedky vo výške 350 mil. Sk, ktoré sú rozpočtované v programe Podpory rozvoja bývania, z podprogramu „Výstavba a obnova bytového fondu“ do podprogramu „Štátny fond rozvoja bývania“ a upraviť ročnú úrokovú sadzbu pre účel obnova bytovej budovy na výšku 20 %  základnej úrokovej sadzby Národnej banky Slovenska, najmenej však 1 %.
Predložený návrh nariadenia vlády je spracovaný na vykonanie zákona o Štátnom fonde rozvoja bývania v súlade s ustanovením § 16 ods. 1 tohto zákona. 
V návrhu štátneho rozpočtu sú na tento účel vyčlenené finančné prostriedky vo výške 350 mil. Sk. Predpis nevyžaduje nové nároky na pracovné sily a organizačné zabezpečenie.
Návrh nariadenia je vypracovaný v súlade s čl. 120 ods. 1 Ústavy Slovenskej republiky a ostatnými právnymi predpismi Slovenskej republiky.

Doložka zlučiteľnosti
právneho predpisu
s právom Európskych spoločenstiev a právom Európskej únie
1.	Predkladateľ právneho predpisu:
vláda Slovenskej republiky
2.	Názov návrhu právneho predpisu:
Návrh nariadenia vlády Slovenskej republiky z ....... 2005., ktorým sa mení a dopĺňa nariadenie vlády Slovenskej republiky č. 637/2004 Z. z ktorým sa ustanovujú podrobnosti o druhoch a výškach poskytovaných podpôr z prostriedkov Štátneho fondu rozvoja bývania v znení nariadenie vlády Slovenskej republiky č. 508/2005 Z. z.
3.	Problematika návrhu právneho predpisu:
Keďže problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4, 5 a 6.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Vyčíslenie odhadu dopadov na verejné financie 
a) vyčíslenie (odhad) finančných dôsledkov na štátny rozpočet	
Realizácia nariadenia vlády v časti požiadaviek na zatepľovanie je riešená v návrhu rozpočtu na roky 2006 – 2008 vyčlenením finančných prostriedkov vo výške 350 mil. Sk.
b) vyčíslenie (odhad) finančných dôsledkov na rozpočty obcí 
Predložený návrh nemá dopad na rozpočty obcí.	
c) vyčíslenie (odhad) finančných dôsledkov na rozpočty VÚC 
	Návrh nemá dopad na rozpočty VÚC.
d) vyčíslenie (odhad) finančných dôsledkov na rozpočty ostatných inštitúcií
Návrh nemá dopad na rozpočty ostatných inštitúcií.
II.	Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb
Návrh nemá dopad na obyvateľstvo, hospodárenie podnikateľskej sféry a iných právnických osôb.
III.	Vyčíslenie odhadu dopadov na životné prostredie
Návrh nemá negatívne dopady na životné prostredie.
IV.	Odhad dopadov na zamestnanosť
Návrhom vznikajú nové pracovné príležitostí v odvetví stavebníctva.
V.	Analýza vplyvov na podnikateľské prostredie
Návrh nemá vplyv na podnikateľské prostredie.
2. Osobitná časť
K čl. I.:
K bodu 1
	V rámci účelu obnova bytovej budovy je zo strany Štátneho fondu rozvoja bývania na základe predkladaných žiadostí podporovaná predovšetkým  tepelná ochrana rodinných domov a bytových domov pri dodržaní všeobecne záväzných právnych predpisov a technických špecifikácií.
Súčasne je potrebné uviesť, že vo vykonávacom predpise vydanom k zákonu č. 607/2003 Z. z. o Štátnom fonde rozvoja bývania sú upravené technické podmienky pre tepelnú ochranu, ktorými sú
a) zlepšenie tepelnoizolačných vlastností plných a otvorových stavebných konštrukcií a
b) dosiahnutie zníženia potreby tepla na vykurovanie minimálne 20 % oproti výpočtovo určenej potrebe tepla na vykurovanie pred uskutočnením účelu za podmienky, že uskutočnením tohto účelu sa splní energetické kritérium určené osobitným predpisom  a
c) hydraulické vyregulovanie vykurovacieho systému v nadväznosti na zvýšenie tepelnoizolačných vlastností stavebných konštrukcií a
d) zabudovanie merania a regulácie v zásobovaní teplom a
e) dosiahnutie aspoň rovnakej doby životnosti pôvodnej stavebnej konštrukcie, ako je životnosť zatepľovacieho systému.
	Vzhľadom na takto stanovené podmienky sa navrhuje, aby sa zníženie spotreby energií domácností vynakladaných na vykurovanie realizovalo poskytovaním výhodného stavebného úveru, ktorým bude úver s úrokovou sadzbou vo výške 20 % základnej úrokovej sadzby Národnej banky Slovenska, najmenej však 1 %. Základná úroková sadzba vyhlásená Národnou bankou Slovenska je v súčasnosti 3 %. Pri tejto výške základnej úrokovej sadzby by bolo možné poskytovať úvery na obnovu s 1 % ročnou úrokovou sadzbou
Súčasne sa týmto riešením vytvára priestor pre výraznejšiu podporu obnovy bytových stavieb aj v nasledujúcich rokoch.
K bodu 2 
I. alternatíva 
	Ustanovenie upravuje, že  nariadenie sa vzťahuje na žiadosti doručené na Štátny fond rozvoja bývania po 15.2.2006.

II. alternatíva
Štátny fond rozvoja bývania má na rozhodnutie o poskytnutí podpory 90 dní a ďalších 30 dní je na spracovanie návrhu zmluvy. Znamená to, že pri rozhodovaní o poskytnutí úveru a uzatváraní zmluvy budú v účinnosti už výhodnejšie podmienky pre poskytovanie úverov. U žiadateľov, ktorí mali snahu riešiť obnovu bytovej budovy, aj prípade, že by predmetná zmena nebola prijatá, môže vzniknúť pocit diskriminácie. Tí žiadatelia, ktorí čakali až na rozhodnutie vlády a až na základe toho konali, môžu získať výhodnejší úver. 
Nakoľko ide o pozitívnu zmenu pre poskytovanie úverov na obnovu bytových budov navrhujeme, aby sa toto nariadenie vzťahovalo na žiadosti doručené na Štátny fond rozvoja bývania pred jeho účinnosťou v prípade, že o tejto žiadosti nebolo ešte rozhodnuté. V podstate ide o žiadosti doručené po 1.1.2006.
K čl. II.:
	Účinnosť sa navrhuje od 15.2.2006.